Bazilika Narodenia Panny Márie (Rajecká Lesná)

Bazilika Narodenia Preblahoslavenej Panny Márie je rímskokatolícky farský kostol v Rajeckej Lesnej a basilica minor. História kostola Rajecká Lesná a jej socha Panny Márie bola cieľom púti zo širšieho okolia už od začiatku 17. storočia. V 19. storočí pôvodný kostol Panny Márie – Kráľovnej Anjelov kapacitne nepostačoval množstvu pútnikov. Pri kánonickej vizitácii v roku 1831 nariadil nitriansky biskup Jozef Wurum postavenie väčšieho kostola. Ku stavbe kostola sa pristúpilo v roku 1864. Stavbou bol poverený architekt František Blaschke a celková cena stavby bola dohodnutá vo výške 14 800 zlatých. Stavba bola dokončená v roku 1866 a slávnostnú posviacku kostola vykonal rajecký dekan J. Riha 27. mája 1866. Na jeho hlavnom oltári sa nachádza milostivá socha Panny Márie, ktorá sem bola prenesená zo staršieho kostola. Od roku 1995 sa v areáli baziliky nachádza Dom Božieho narodenia, ktorý bol postavený pre Slovenský betlehem, rezbárske dielo Jozefa Pekaru, ktoré zobrazuje regióny Slovenska. Na baziliku menšiu bol kostol povýšený Jánom Pavlom II. dňa 11. marca 2002. Galéria Referencie Pozri aj Zoznam pútnických miest na Slovensku Medzinárodná Mariánska turistická trasa Slovenská mariánska cesta Iné projekty Commons ponúka multimediálne súbory na tému Bazilika Narodenia Panny Márie (Rajecká Lesná) Externé odkazy Bazilika Narodenia Panny Márie [online]. Farnosť Rajecká Lesná, [cit. 2016-06-23]. Dostupné online. Archivované 2016-07-25 z originálu. Rajecká Lesná - Frivald